**ЈАПАН 2015.**

Током маја и јуна 2015. године боравио сам у Јапану, у оквиру међународне академске сарадње. Главна тема мог боравка била је упознавање са јапанским системом образовања из области заштите животне средине, гдје сам поред основних и средњих школа и универзитета боравио и у посјети локалним институцијама и компанијама које велику пажњу поклањају екологији, рециклажи, преради отпада и др. Упознао сам се са историјатом загађивања животне средине и са чињеницом да је Јапан платио високу цијену индустријског развоја у другој половини 20. вијека. Видио сам слике црних димњака, загађених вода, болесне дјеце. Како нам је причао један јапански професор, учили су их тада да буду поносни на различите боје дима који је куљао из високих димњака јер оне представљају симбол напретка Јапана. Данас је тамо све друкчије. Свијест о екологији им је на изузетно високом нивоу, због чега се дјеца од најраније доби уче о важности правилног односа према природи и околини. И не само то. Отворили су врата и другим како би учили на њиховим грешкама и показали им достигнућа која их сврставају у сам свјетски врх.

Али научна сарадња можда и није најважнији циљ академске размјене. Још важније је да се међусобно упознамо, да се дивимо шароликости наших култура, да богатимо дух кроз учење о начину живота различитом од нашег. Колико је то мени значило можда најбоље говоре реченице које сам на растанку изговорио својим јапанским пријатељима: ,,Прије доласка у Јапан мислио сам да овдје живе роботи'', алудирајући на њихову дисциплинованост, прецизност и уздржаност. ,,Данас, послије пар мјесеци проведених у Јапану видим да овдје нема робота, овдје живе изузетно топли људи, отворени и увијек спремни за помоћ. Због тога ће ово мјесто увијек бити дубоко у моме срцу. Живјели!''.

Проф. др Бранислав Драшковић

Катедра за географију

Универзитет у Источном Сарајеву